Anexa nr. VII

Reglementări specifice personalului din autorităţile şi instituţiile publice finanţate integral din venituri proprii, aflate în subordinea, sub autoritatea, în coordonarea Guvernului, ministerelor şi celorlalte organe de specialitate ale administraţiei publice centrale şi locale, precum şi cele aflate în coordonarea Primului-ministru şi cele aflate sub controlul Parlamentului
CAPITOLUL II 
Salarii de bază

Art. 1. – Salariile de bază ale conducătorilor din autorităţile şi instituţiile publice finanţate integral din venituri proprii, aflate în subordinea, sub autoritatea, în coordonarea Guvernului, ministerelor şi celorlalte organe de specialitate ale administraţiei publice centrale, precum şi cele aflate în coordonarea Primului-ministru şi cele aflate sub controlul Parlamentului se stabilesc de către persoanele împuternicite să numească aceste persoane.

Art. 2. – Salariile de bază ale conducătorilor din instituţiile publice finanţate integral din venituri proprii, aflate în subordinea, sub autoritatea, în coordonarea celorlalte organe de specialitate ale administraţiei publice locale se stabilesc de către persoanele împuternicite să numească aceste persoane.
Art. 3. – Pentru personalul de execuţie, nivelul individual al salariilor de bază se stabileşte de către conducătorul autorităţii şi instituţiei publice finanţate integral din venituri proprii, pe baza criteriilor de evaluare a performanţelor profesionale, stabilite de către acesta.

Art. 4. – Echivalarea funcţiilor specifice utilizate în prezentul capitol cu funcţiile prevăzute în anexele la prezenta lege se va face de către Ministerul Muncii, Familiei, Tineretului și Solidarității Sociale, la solicitarea ordonatorului principal de credite.

CAPITOLUL III
Sporuri  şi alte drepturi

Art. 5. – Personalul încadrat în autorităţile şi instituţiile publice finanţate integral din venituri proprii beneficiază de sporurile și indemnizațiile specifice domeniului de activitate căruia îi aparține.
Art. 6. – (1) Personalul încadrat în autorităţile şi instituţiile publice finanţate integral din venituri proprii beneficiază suplimentar şi de sporuri specifice pentru condiţii de muncă, după cum urmează:

a) pentru condiţii grele de muncă, un spor de până la 5% din salariul de bază, corespunzător timpului lucrat la locurile de muncă respective;

b) personalul care lucrează, potrivit contractului individual de muncă în zone izolate sau unde atragerea personalului se face cu greutate, beneficiază de un spor de până la 15% din salariul de bază;
c) pentru consemn la domiciliu, un spor de până la 15% din salariul de bază.
d) pentru siguranţa navigaţiei, siguranţa feroviară, siguranţa rutieră şi siguranţa aeronautică un spor de până la 20% din salariul de bază. 

(2) Sporul de izolare prevăzut la alin.(1) lit.b) nu se ia în calcul la determinarea limitei sporurilor, primelor, premiilor şi indemnizaţiilor prevăzute la art. 21 alin.(2).

Art. 7. – Drepturile de natură salarială ale personalului încadrat în autorităţile şi instituţiile publice finanţate integral din venituri proprii sunt stabilite de către ordonatorul de credite, cu încadrarea strictă în resursele financiare alocate anual şi în numărul de posturi stabilit potrivit legii, prin bugetul de venituri şi cheltuieli.
Art.8 - Personalul încadrat potrivit prezentei anexe poate beneficia de diferențierea salariilor prin acordarea unui spor de până la 20% la salariul de bază deţinut, în funcţie de specificul activităţii desfăşurate şi de calitatea acesteia. Sumele pentru aceste salarii se vor plăti exclusiv din venituri proprii. Încadrarea între limite se face anual, pe baza criteriilor aprobate de consiliile de administrație.

Art. 9 - (1) Munca prestată de personalul încadrat potrivit prezentei anexe, în vederea asigurării continuităţii activităţii, în zilele de repaus săptămânal, de sărbători legale şi în celelalte zile în care, în conformitate cu reglementările în vigoare, nu se lucrează, în cadrul programului normal de lucru, se plăteşte cu un tarif orar cu 10% mai mare decât tariful orar al normei de bază.

(2) Munca astfel prestată şi plătită nu se compensează şi cu timp liber corespunzător.
Indicele de competitivitate pentru autoritățile de reglementare și supraveghere finanțate din venituri proprii 
Art. 10
(1) Personalul din cadrul Autorităţii Naţionale de Reglementare în Domeniul Energiei, Autorităţii de Supraveghere Financiară şi Autorităţii Naţionale pentru Administrare şi Reglementare în Comunicaţii încadrat pe funcțiile prevăzute în Anexa VII, capitolul II la prezenta lege beneficiază de un indice de competitivitate. 
(2) Indicele de competitivitate se aplică la determinarea salariului de bază, prin înmulțire cu valoarea de referință și cu coeficientul de salarizare corespunzător funcției. Creșterea salariului de bază rezultată din aplicarea indicelui de competitivitate are caracter temporar, până la determinarea noului indice de competitivitate.
(3) Valoarea indicelui de competitivitate este minim 1 și nu poate fi mai mare de 2.
(4) Indicele de competitivitate prevăzut la alin. (1) se stabilește anual, până la data de 30 noiembrie a fiecărui an pentru anul următor, prin hotărâre a Guvernului, inițiată de Ministerul Muncii, Familiei, Tineretului și Protecției Sociale și Ministerul Finanțelor, la propunerea Institutului Național de Statistică, care va fi comunicată celor două ministere până la data de 30 august a fiecărui an, pentru anul următor.
(5) Propunerea Institutului Național de Statistică menționată la alin. (4) va fi fundamentată pe baza datelor privind salariul mediu brut în plată corespunzător domeniilor în care își desfășoară activitatea autoritățile menționate la alin. (1), pentru primul semestru al anului în curs.

